**OPATRENIE**

**ZAMESTNÁVATEĽA / PREVÁDZKOVATEĽA**

**vydané v súvislosti s uznesením vlády SR č. 693/2020 z 28. 10. 2020**

**a s vyhláškou ÚVZ SR č. 16/2020 z 30. 10. 2020**

Vzhľadom na:

* uznesenie vlády SR č. 693/2020 zo dňa 28. 10. 2020 k návrhu na ďalšie rozšírenie opatrení v rámci vyhláseného núdzového stavu podľa čl. 5 ústavného zákona č. 227/2020 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších právnych predpisov vyhláseného uznesením vlády SR č. 587 z 30. 9. 2020, ktoré nadobudlo účinnosť dňa 29. 10. 2020 (ďalej len „**Uznesenia vlády č. 693/2020**“) a
* vyhlášku Úradu verejného zdravotníctva SR č. 16/2020 zo dňa 30. 10. 2020, ktorou sa nariaďujú opatrenia pri ohrození verejného zdravia k režimu vstupu osôb do priestorov prevádzok a priestorov zamestnávateľa, ktorá nadobudla účinnosť dňa 30. 10. 2020 (ďalej len „**Vyhláška ÚVZ SR č. 16/2020**“)

a s cieľom plnenia povinností pri zaisťovaní bezpečnosti a ochrany zdravia zamestnancov pri práci podľa ust. § 146 a nasl. zákona č. 311/2001 Z. z. Zákonník práce v znení neskorších právnych predpisov (ďalej len „**Zákonník práce**“) a plnenia všeobecných prevenčných povinností podľa ust. § 5 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších právnych predpisov, ako aj s cieľom zabezpečiť od 2. 11. 2020 plynulý chod prevádzky, **vydáva** Železničná spoločnosť Cargo Slovakia, a. s., so sídlom Drieňová 24, 820 09 Bratislava, IČO: 35 914 921, zapísaná v Obchodnom registri Okresného súdu Bratislava I, oddiel: Sa, vložka č.: 3496/B (ďalej len „**Spoločnosť**“)toto **opatrenie** (ďalej len „**Opatrenie**“), ktoré **s účinnosťou od 2. 11. 2020, 05:00 hod.** na obdobie **do 9. 11. 2020, 01:00 hod. upravuje postup Spoločnosti ako zamestnávateľa / prevádzkovateľa voči svojím zamestnancom / tretím osobám pri plnení vyššie uvedených povinností Spoločnosti**:

1. S účinnosťou odo dňa 2. 11. 2020, 05:00 hod. do 9. 11. 2020, 01:00 hod. Spoločnosť nariaďuje všetkým zamestnancom / tretím osobám, aby za účelom eliminácie šírenia infekčného ochorenia - akútneho respiračného syndrómu spôsobeného novým koronavírusom SARS-CoV-2 (ďalej len „**COVID-19**“) bezprostredne pri vstupe do priestorov (areálu / budov) Spoločnosti **predložili** osobe poverenej zo strany Spoločnosti **na nahliadnutie jeden z nasledovných dokumentov:**
2. potvrdenie o negatívnom výsledku RT-PCR testu vykonaného od 29. 10. 2020 do 8. 11. 2020 vo forme laboratórneho protokolu (výsledkového listu) v tlačenej alebo v elektronickej forme, doručeného zamestnancovi / tretej osobe po absolvovaní RT-PCR testu zo strany niektorého z laboratórií uvedených v zozname laboratórií vyšetrujúcich SARS-CoV-2 v zmysle platných odborných usmernení Ministerstva zdravotníctva SR, v ktorom sa zamestnanec / tretia osoba podrobil/a nazofaryngeálnemu výteru na vyšetrenie ochorenia COVID-19;

ak laboratórium laboratórny protokol (výsledkový list) nevyhotovuje, je zamestnanec / tretia osoby povinný/á predložiť SMS správu s negatívnym výsledkom testu, doručenú mu/jej zo strany tohto súkromného laboratória (ďalej len „**Potvrdenie**“), alebo

1. originál certifikátu vydaného Ministerstvom zdravotníctva Slovenskej republiky s negatívnym výsledkom antigénového testu certifikovaného na území Európskej únie na ochorenie COVID-19 vykonaného dňa 31. 10. 2020 až dňa 1. 11. 2020 subjektom podieľajúcim sa na celoplošnom testovaní „Spoločná zodpovednosť“ (ďalej len „**Certifikát**“).
2. Spoločnosť neuzná predloženie Certifikátu vo forme fotokópie, MMS správy, e-mailovej správy, alebo fotografie uloženej v technickom zariadení (mobilný telefón, počítač, tablet a pod.).
3. Ak sa zamestnanec / tretia osoba pri vstupe do priestorov (areálu / budov) Spoločnosti osobe poverenej zo strany Spoločnosti nepreukáže Potvrdením alebo Certifikátom, **bude** mu / jej **odopretý vstup do priestorov** (areálu / budov) Spoločnosti. Osoba poverená zo strany Spoločnosti je za týmto účelom oprávnená do Potvrdenia / Certifikátu / iného dokumentu preukazujúceho výnimku z tohto zákazu podľa bodu 4 nižšie nahliadnuť. Zamestnanec, ktorému bude odopretý vstup do priestorov (areálu / budov) zamestnávateľa (Spoločnosti) podľa tohto bodu, bude vylúčený z pracovného procesu a jeho následná neúčasť na pracovnom procese počas jeho pracovnej zmeny bude zo strany Spoločnosti klasifikovaná ako neospravedlnená neprítomnosť v práci (prekážka v práci na strane zamestnanca) bez nároku na náhradu mzdy. Spoločnosti zároveň vznikne možnosť krátiť zamestnancovi dovolenku v zmysle ust. § 109 ods. 3 Zákonníka práce až o dva dni za každú takto neospravedlnene zameškanú pracovnú zmenu.
4. Spod zákazu vstupu do priestorov (areálu / budov) Spoločnosti podľa bodu 3 vyššie sa ustanovujú **nasledovné výnimky:**
5. osoba, ktorá prekonala ochorenie COVID-19 a má o jeho prekonaní doklad nie starší ako tri mesiace;
6. osoba, ktorá sa preukáže, že jej bolo diagnostikované ochorenie COVID-19 v období od 1. 8. 2020 do 15. 10. 2020;
7. dieťa do 10 rokov veku;
8. osoba, ktorej zdravotný stav alebo zdravotná kontraindikácia neumožňuje vykonanie testu na ochorenie COVID-19;
9. osoba, ktorej bolo diagnostikované stredne ťažké alebo ťažké mentálne postihnutie;
10. osoba dispenzarizovanú so závažnou poruchou autistického spektra;
11. osoba dispenzarizovanú pre ťažký, vrodený alebo získaný imunodeficit;
12. onkologický pacient po chemoterapii alebo transplantácii, ktorý má leukopéniu;
13. osoba, ktorá má v čase celoplošného testovania antigénovými testami na ochorenie COVID-19 v období od 31. 10. 2020 do 1. 11. 2020 nariadenú izoláciu v domácom prostredí regionálnym úradom verejného zdravotníctva alebo nariadenú pracovnú neschopnosť z dôvodu karantény svojim všeobecným lekárom pre dospelých alebo všeobecným lekárom pre deti a dorast.

Predloženie dokladu o výnimke podľa písm. a), d) až i) vyššie možno nahradiť potvrdením o výnimke podľa prílohy Vyhlášky ÚVZ SR č. 16/2020, vystavenú poskytovateľom zdravotnej starostlivosti, ktorý poskytuje zdravotnú starostlivosť v špecializačnom odbore všeobecné lekárstvo, a s ktorým má zamestnanec / tretia osoba uzatvorenú dohodu o poskytovaní zdravotnej starostlivosti; v prípade dieťaťa poskytovateľom zdravotnej starostlivosti, ktorý poskytuje zdravotnú starostlivosť v špecializačnom odbore pediatria.

1. Na zamestnanca Spoločnosti, ktorý sa v dňoch 31. 10. 2020 až 1. 11. 2020 nezúčastnil celoplošného testovania a ktorý sa ani od 29. 10. 2020 nepodrobil vyšetreniu ochorenia COVID-19 v niektorom z laboratórií uvedených v zozname laboratórií vyšetrujúcich SARS-CoV-2 v zmysle platných odborných usmernení Ministerstva zdravotníctva SR, sa od 2. 11. 2020, 05:00 hod. do 9. 11. 2020, 01:00 hod. vzťahuje obmedzenie slobody pohybu a pobytu zákazom vychádzania uloženým uznesením vlády č. 693/2020. Neprítomnosť tohto zamestnanca na pracovisku počas jeho pracovnej zmeny v uvedenom období bude Spoločnosť považovať za **ospravedlnenú prekážku v práci na strane zamestnanca** **bez nároku** **na náhradu mzdy**. Zamestnanec sa môže so svojim priamym nadriadeným dohodnúť na čerpaní dovolenky, najviac však v rozsahu zodpovedajúcom dĺžke povinného zákazu vychádzania.

**Adresátmi Opatrenia sú:**

* všetci zamestnanci Spoločnosti;
* členovia orgánov Spoločnosti;
* tretie osoby, ktoré sa na základe akéhokoľvek právneho vzťahu so Spoločnosťou / súhlasu Spoločnosti zdržiavajú v prevádzkach Spoločnosti alebo majú záujem do nich vstúpiť.

Opatrenie nadobúda**účinnosť** dňom jeho zverejnenia.

V Bratislave, dňa 31. 10. 2020.

|  |  |  |
| --- | --- | --- |
| **Ing. Roman Gono, v. r.**predseda predstavenstvaŽelezničná spoločnosť Cargo Slovakia, a.s. |  | **Ing. Jaroslav Daniška, v. r.**podpredseda predstavenstvaŽelezničná spoločnosť Cargo Slovakia, a.s. |